
Mondókák nyomában: A magyar és koreai mondókák összehasonlító elemzése

Kulcsszavak: mondóka; kultúra; magyar; koreai; összehasonlító elemzés
A dolgozat célja a magyar és koreai gyermekmondókák kulturális és társadalmi kontextusának feltárása, különös tekintettel az univerzális elemekre és a két kultúrára jellemző sajátosságokra. A mondókák a gyermekkultúra meghatározó elemei, amelyek támogatják a nyelvi és kognitív fejlődést, valamint közvetítik a társadalmi normákat és értékeket. 
A dolgozat szakirodalmi áttekintése meghatározza, mi tekinthető mondókának, majd röviden bemutatja a magyar és koreai nyelv és kultúra alapvető vonásait. Ez az elméleti keret szolgált alapul a mondókák kiválasztásához és elemzéséhez.
A kutatás kvalitatív módszertannal dolgozik, amely tematikus elemzéssel tárta fel a mondókák visszatérő motívumait. A nyílt, axiális és szelektív kódolási technikák alkalmazásával a mondókák tartalmi elemeit rendszerezte, majd komparatisztikai vizsgálattal hasonlította össze azokat. Az elemzéshez 30-30 magyar és koreai mondókát válogattam össze, amelyek a két kultúra tipikus példáit képviselik.
A kutatás eredményei rávilágítanak a két nép mondókáinak hasonlóságaira és különbségeire, bemutatva azok kulturális és gyermekkulturális jelentőségét. A dolgozat hozzájárul a gyermekkultúra és a pedagógiai gyakorlatok közötti kapcsolat mélyebb megértéséhez, valamint a különböző kultúrák közötti párbeszéd elősegítéséhez.



